তথ্যবিবরণী নম্বর : ৫৪১

**রাষ্ট্রপতির একটি বিলে সম্মতি**

ঢাকা, ২১ মাঘ (৪ ফেব্রুয়ারি) :

রাষ্ট্রপতি মোঃ আবদুল হামিদ জাতীয় সংসদের একাদশ অধিবেশনে (২০২১ খ্রিস্টাব্দের ১ম) জাতীয় সংসদ কর্তৃক গৃহীত ‘শেখ হাসিনা মেডিক্যাল বিশ্ববিদ্যালয়, খুলনা, বিল, ২০২১’-এ তাঁর সদয় সম্মতি জ্ঞাপন করেছেন।

আজ ৪ ফেব্রুয়ারি তিনি এ বিলে তাঁর সদয় সম্মতি জ্ঞাপন করেন।

                   #

তারিক/পাশা/মোশারফ/আব্বাস/২০২১/২২৪৫ ঘণ্টা

তথ্যবিবরণী নম্বর : ৫৪০

**একুশে ‍পদক ২০২১ ঘোষণা**

ঢাকা, ২১ মাঘ (৪ ফেব্রুয়ারি) :

সরকার বিভিন্ন ক্ষেত্রে গুরুত্বপূর্ণ অবদানের স্বীকৃতিস্বরূপ দেশের একুশ জন বিশিষ্ট নাগরিককে ২০২১ সালের একুশে পদক প্রদানের সিদ্ধান্ত গ্রহণ করেছে। স্বীকৃতিপ্রাপ্ত ব্যক্তিবর্গ হচ্ছেন-মরহুম মোতাহার হোসেন তালুকদার (মোতাহার মাস্টার)-ভাষা আন্দোলন (মরণোত্তর), মরহুম শামছুল হক-ভাষা আন্দোলন (মরণোত্তর), মরহুম আফসার উদ্দীন আহমদ (এডভোকেট)-ভাষা আন্দোলন (মরণোত্তর), পাপিয়া সারোয়ার শিল্পকলা (সংগীত), রাইসুল ইসলাম আসাদ-শিল্পকলা (অভিনয়), সালমা বেগম সুজাতা (সুজাতা আজিম)-শিল্পকলা (অভিনয়), আহমেদ ইকবাল হায়দার-শিল্পকলা (নাটক), সৈয়দ সালাউদ্দীন জাকী-শিল্পকলা (চলচ্চিত্র), ড. ভাস্বর বন্দোপাধ্যায়-শিল্পকলা (আবৃত্তি), পাভেল রহমান-শিল্পকলা (আলোকচিত্র), গোলাম হাসনায়েন-মুক্তিযুদ্ধ, ফজলুর রহমান খান ফারুক-মুক্তিযুদ্ধ, বীর মুক্তিযোদ্ধা মরহুমা সৈয়দা ইসাবেলা-মুক্তিযুদ্ধ (মরণোত্তর), অজয় দাশগুপ্ত-সাংবাদিকতা, অধ্যাপক ড. সমীর কুমার সাহা-গবেষণা, মাহফুজা খানম-শিক্ষা, ড. মির্জা আব্দুল জলিল-অর্থনীতি, প্রফেসর কাজী কামরুজ্জামান-সমাজসেবা, কবি কাজী রোজী-ভাষা ও সাহিত্য, বুলবুল চৌধুরী-ভাষা ও সাহিত্য এবং গোলাম মুরশিদ-ভাষা ও সাহিত্য।

#

ফয়সল/পাশা/মোশারফ/আব্বাস/২০২১/২২০০ ঘণ্টা

তথ্যবিবরণী নম্বর : ৫৩৯

**৬টি সেক্টরকে শিশুশ্রমমুক্ত ঘোষণা করলো সরকার**

ঢাকা, ২১ মাঘ (৪ ফেব্রুয়ারি) :

ট্যানারি, গ্লাস, সিরামিক, জাহাজ পুনঃপ্রক্রিয়াজাতকরণ, রপ্তানিমুখী চামড়াজাত শিল্প ও পাদুকা এবং রেশম -এ ৬টি সেক্টরকে শিশুশ্রমমুক্ত ঘোষণা করলো সরকার।

আজ রাজধানীর বিজয়নগরে শ্রম ভবনের সম্মলনকক্ষে শ্রম ও কর্মসংস্থান প্রতিমন্ত্রী বেগম মন্নুজান সুফিয়ান এক সংবাদ সম্মেলনে আনুষ্ঠানিকভাবে এ ঘোষণা দেন।

শ্রম প্রতিমন্ত্রী বলেন, ৬টি শিল্প সেক্টরের মালিক পক্ষের এসোসিয়েশন হতে মন্ত্রণালয়কে লিখিতভাবে জানায় যে, এসব সেক্টরে কোনো শিশুশ্রম নেই। সংশ্লিষ্ট সেক্টরের এসোসিয়েশন হতে প্রত্যয়ন পাওয়ার পর জাতীয় মনিটরিং কোর কমিটি গত নভেম্বর ও ডিসেম্বর ২০২০ এর মধ্যে এ ৬টি সেক্টরের বিভিন্ন স্থানে অবস্থিত কারখানাসমূহ পরিদর্শন করে। জাতীয় মনিটরিং কোর কমিটি ৬টি সেক্টর পরিদর্শন সম্পন্ন করে শ্রম ও কর্মসংস্থান মন্ত্রণালয়ে ৬টি প্রতিবেদন দাখিল করে। প্রেক্ষিতে শ্রম ও কর্মসংস্থান মন্ত্রণালয়, জাতীয় মনিটরিং কোর কমিটি, মালিক-শ্রমিক প্রতিনিধি সবাই মিলে এ ৬টি সেক্টরকে আনুষ্ঠানিকভাবে শিশুশ্রমমুক্ত ঘোষণার সিদ্ধান্ত নেন। সকলের সম্মিলিত প্রচেষ্টায় এসডিজি লক্ষ্যমাত্রা অনুযায়ী ২০২৫ সালের মধ্যে বাংলাদেশ শিশুশ্রমমুক্ত হবে বলে তিনি আশা প্রকাশ করেন।

সভাপতির বক্তৃতায় শ্রম ও কর্মসংস্থান মন্ত্রণালয়ের সচিব কে এম আব্দুস সালাম বলেন, করোনা মহামারিকালীন প্রধানমন্ত্রী শেখ হাসিনা যে ২৩ টি সেক্টরের জন্য প্রণোদনা প্যাকেজ ঘোষণা করেন তার মধ্যে প্রথম প্যাকেজ ঘোষণা করেন শ্রমিকদের বেতন-ভাতার জন্য। তিনি বলেন, এ বছরের মধ্যেই আরো কয়েকটি সেক্টরকে শিশুশ্রম মুক্ত করার জন্য কাজ করছে শ্রম মন্ত্রণালয়।

সংবাদ সম্মেলনে অন্যান্যের মধ্যে মন্ত্রণালয়ের অতিরিক্ত সচিব ড. মোল্লা জালাল উদ্দিন, সিরামিক সেক্টরের এসোসিয়েশনের সভাপতি এবং সাবেক এমপি সিরাজুল ইসলাম মোল্লা, রপ্তানিমুখী চামড়াজাত শিল্প ও পাদুকা সেক্টরের নির্বাহী পরিচালক কাজী রওশন আরা, আইএলও প্রতিনিধি সৈয়দ মুনিরা সুলতানা এবং শ্রমিক লীগের কার্যকরী সভাপতি মোঃ আলাউদ্দিন মিয়া বক্তৃতা করেন।

#

শেফায়েত/রোকসানা/সাহেলা/মোশারফ/জয়নুল/২০২০/২১১০ঘণ্টা

তথ্যবিবরণী নম্বর : ৫৩৮

**এলএনজি পরিবহণের লক্ষ্যে ছয়টি ট্যাংকার ক্রয় করতে যাচ্ছে বিএসসি**

ঢাকা, ২১ মাঘ (৪ ফেব্রুয়ারি) :

বাংলাদেশ শিপিং কর্পোরেশন (বিএসসি) লিক্যুয়িড ন্যাচারাল গ্যাস (এলএনজি) পরিবহণের লক্ষ্যে বড় আকারের ছয়টি এলএনজি ট্যাংকার/ক্যারিয়ার ক্রয় করতে যাচ্ছে। অষ্টম পঞ্চবার্ষিকী পরিকল্পনা

(২০২১-২৫), রূপকল্প ২০৪১, টেকসই উন্নয়ন অভীষ্ট ২০৩০ এবং ব্লু-ইকোনমি (সুনীল অর্থনীতি) ধারণার আলোকে বিএসসি ছয়টি জাহাজ ক্রয়ের পরিকল্পনা গ্রহণ করেছে।

ছয়টি ট্যাংকারের ধারণ ক্ষমতা প্রায় প্রতিটি ১ লাখ ৪০ হাজার ঘন মিটার করে দু’টি, প্রায় প্রতিটি ১ লাখ ৭৪ হাজার ঘন মিটার করে দু’টি এবং প্রায় প্রতিটি ১ লাখ ৮০ হাজার ঘন মিটার করে দু’টি। ছয়টি ট্যাংকার ক্রয়ে প্রাথমিকভাবে ব্যয় ধরা হয়েছে প্রায় ১০ হাজার ৬০২ কোটি টাকা। ১ লাখ ৪০ হাজার ঘন মিটার ধারণ ক্ষমতার দু’টির মূল্য ৩ হাজার ৫৪২ কোটি, ১ লাখ ৭৪ হাজার ঘন মিটার ধারণ ক্ষমতার দু’টির মূল্য ৩ হাজার ৫৩০ কোটি এবং ১ লাখ ৮০ হাজার ঘন মিটার ধারণ ক্ষমতার দু’টির মূল্য ৩ হাজার ৫৩০ কোটি টাকা।

আজ নৌপরিবহন মন্ত্রণালয়ের সভাকক্ষে বিএসসি কর্তৃক এলএনজি জাহাজ ক্রয়ের প্রস্তাবের বিষয়ে অনুষ্ঠিত আন্তঃমন্ত্রণালয়ের সভায় এসব তথ্য জানানো হয়। নৌপরিবহন প্রতিমন্ত্রী খালিদ মাহ্মুদ চৌধুরী সভায় সভাপতিত্ব করেন।

এ সময় অন্যান্যের মধ্যে নৌপরিবহন মন্ত্রণালয়ের সচিব মোহাম্মদ মেজবাহ্ উদ্দিন চৌধুরী, বিএসসি’র ব্যবস্থাপনা পরিচালক কমডোর সুমন মাহমুদ সাব্বির, জ্বালানি বিভাগের যুগ্ম সচিব সেখ আকতার হোসেন, পেট্রোবাংলার পরিচালক আলী মোঃ আল মামুন, রূপান্তরিত প্রাকৃতিক গ্যাস কোম্পানি লিমিটেডের ব্যবস্থাপনা পরিচালক যাবেদ চৌধুরী উপস্থিত ছিলেন।

সভায় মহেষখালী দ্বীপের নিকট দেশের দু’টি এলএনজি টার্মিনাল এবং এক বা একাধিক স্থলভিত্তিক এলএনজি টার্মিনাল স্থাপনের প্রেক্ষিতে এলএনজি ট্যাংকার ক্রয়ের প্রকল্প গ্রহণ করা হয়।

উল্লেখ্য, জাতির পিতা বঙ্গবন্ধু শেখ মুজিবুর রহমান ১৯৭২ সালে বিএসসি প্রতিষ্ঠা করেন। ১৯৭২ সালে ‘বাংলার দূত’ ও ১৯৭৩ সালে ‘বাংলার সম্পদ’ অর্জনের মাধ্যমে বিএসসি প্রতিষ্ঠালগ্ন থেকে সর্বমোট ৩৮টি জাহাজ সংগ্রহ করেছিল। বাণিজ্যিকভাবে অলাভজনক বিবেচিত হওয়ায় বিভিন্ন পর্যায়ে ৩৬টি জাহাজ বিক্রয় ও হস্তান্তরের পর দু’টি জাহাজ ছিল। আওয়ামী লীগ সরকারের গত মেয়াদে ছয়টি নতুন জাহাজ সংগ্রহের ফলে বর্তমানে বিএসসি’র বহরে আটটি জাহাজ রয়েছে।

#

জাহাঙ্গীর/রোকসানা/সাহেলা/রফিকুল/জয়নুল/২০২০/২০২০ঘণ্টা

তথ্যবিবরণী নম্বর : ৫৩৭

**সিটি কর্পোরেশন ও পৌরসভাগুলোতে জনস্বাস্থ্য খাতে কাজ করার আগ্রহ প্রকাশ যুক্তরাষ্ট্রের**

**---স্থানীয় সরকার মন্ত্রী**

ঢাকা, ২১ মাঘ (৪ ফেব্রুয়ারি) :

যুক্তরাষ্ট্র দেশের সকল সিটি কর্পোরেশন ও পৌরসভাগুলোতে জনস্বাস্থ্য খাতে কাজ করার আগ্রহ প্রকাশ করেছে বলে জানিয়েছেন স্থানীয় সরকার মন্ত্রী মোঃ তাজুল ইসলাম।

আজ মন্ত্রণালয়ে মার্কিন রাষ্ট্রদূত আর্ল রবার্ট মিলারের সাক্ষাতের পর স্থানীয় সরকার মন্ত্রী সাংবাদিকদের একথা জানান।

পোশাক রপ্তানি-সহ বিভিন্ন খাতে বাংলাদেশের সাথে মার্কিন যুক্তরাষ্ট্রের দ্বিপাক্ষিক সম্পর্ক রয়েছে জানিয়ে তিনি বলেন, যুক্তরাষ্ট্র তাদের 'Centres for Disease Control and Prevention'-CDC এর আওতায় বাংলাদেশের সিটি কর্পোরেশন ও পৌরসভাগুলোতে জনস্বাস্থ্য খাতে কাজ করার জন্য আগ্রহ প্রকাশ করেছে।

যুক্তরাষ্ট্রের আগ্রহকে মন্ত্রী স্বাগত জানিয়েছেন উল্লেখ করে সাংবাদিকদের বলেন, যুক্তরাষ্ট্র নিজ দেশ ছাড়াও সিঙ্গাপুর, ফিলিপাইন-সহ ইউরোপের বিভিন্ন দেশে এই প্রোগ্রাম চালু আছে। তারা বাংলাদেশে এ সংক্রান্ত একটি মডেল বা দর্শন নিয়ে কাজ করবে বলে জানিয়েছেন। সার্বিক দিক পর্যালোচনা করে পরবর্তীতে সিদ্ধান্ত নেয়া হবে বলে মন্তব্য করেন মন্ত্রী।

এর আগে মন্ত্রী যুক্তরাষ্ট্রের রাষ্ট্রদূতকে প্রধানমন্ত্রী শেখ হাসিনার গতিশীল নেতৃত্বে বাংলাদেশের অভূতপূর্ব সাফল্যের কথা তুলে ধরে বলেন, সরকারের গৃহীত পদক্ষেপের কারণে পৃথিবীর অন্যান্য দেশের তুলনায় বাংলাদেশ করোনা মহামারি খুব ভালোভাবেই মোকাবিলা করতে সক্ষম হয়েছে। করোনাকালে সুষ্ঠুভাবে দেশে ইতিহাসের সর্ববৃহৎ ত্রাণ কার্যক্রম পরিচালিত হয়েছে এবং প্রধানমন্ত্রীর ডাকে ছাত্র-শিক্ষক, সরকারি কর্মকর্তা-সহ সকল শ্রেণি-পেশার মানুষ ঐক্যবদ্ধ হয়ে কাজ করেছে বলেও উল্লেখ করেন মন্ত্রী।

জাতির পিতা বঙ্গবন্ধু শেখ মুজিবুর রহমানের পররাষ্ট্রনীতি 'সকলের সাথে বন্ধুত্ব, কারো সাথে শত্রুতা নয়' এই মূলনীতির কথা উল্লেখ করে তিনি বলেন, বাংলাদেশ প্রতিবেশী দেশ-সহ পৃথিবীর সকল রাষ্ট্রের সাথে বন্ধুত্ব সম্পর্ক বজায় রেখে উন্নয়নের পথে এগিয়ে যাচ্ছে।

এ সময় মার্কিন রাষ্ট্রদূত প্রধানমন্ত্রী শেখ হাসিনা সরকারের বিভিন্ন উন্নয়ন কর্মকাণ্ড-সহ করোনাকালে গৃহীত সময়োচিত নানা উদ্যোগের ভূয়সী প্রশংসা করেন।

সাক্ষাৎকালে তাঁরা দুই দেশের দ্বিপাক্ষিক বিভিন্ন স্বার্থসংশ্লিষ্ট বিষয় নিয়ে আলোচনা করেন।

#

হায়দার/রোকসানা/সাহেলা/রফিকুল/আব্বাস/২০২১/২০০০ ঘণ্টা

তথ্যবিবরণী নম্বর : ৫৩৬

গ্রন্থাগারের উন্নয়নে বর্তমান সরকার ব্যাপক উন্নয়ন কার্যক্রম গ্রহণ করেছে

-- সংস্কৃতি প্রতিমন্ত্রী

ঢাকা, ২১ মাঘ (৪ ফেব্রুয়ারি) :

জাতির পিতা বঙ্গবন্ধু শেখ মুজিবুর রহমানের স্বপ্নের জ্ঞানমনস্ক, প্রজ্ঞাবান, উন্নত-সমৃদ্ধশালী সোনার বাংলা গড়ার লক্ষ্যে গ্রন্থাগারের উন্নয়নে বর্তমান সরকার ব্যাপক উন্নয়ন কার্যক্রম গ্রহণ করেছে। ৬৬৫ দশমিক ৪০ কোটি টাকা ব্যয়ে ‘গণগ্রন্থাগার অধিদপ্তরে বহুতল ভবন নির্মাণের মাধ্যমে গ্রন্থাগার সেবার আধুনিকায়ন ও সমৃদ্ধকরণ’ শীর্ষক প্রকল্পের মাধ্যমে গণগ্রন্থাগার অধিদপ্তর, সুফিয়া কামাল জাতীয় গণগ্রন্থাগার এবং জাতীয় গ্রন্থকেন্দ্রের জন্য ১১ তলা বিশিষ্ট সমন্বিত নতুন ভবন নির্মাণ করা হবে। ‘মুজিববর্ষ’ উপলক্ষে সরকারি-বেসরকারি পর্যায়ের ১০০০টি গণগ্রন্থাগারে ‘বঙ্গবন্ধু ও মুক্তিযুদ্ধ কর্ণার’ স্থাপনের কাজ চলছে। বঙ্গবন্ধুর পিতার স্মৃতি রক্ষার্থে গোপালগঞ্জ জেলা সদরে ‘শেখ লুৎফর রহমান গ্রন্থাগার ও গবেষণা কেন্দ্র’ নামে একটি অত্যাধুনিক প্রতিষ্ঠান নির্মাণের প্রকল্প গ্রহণ করা হয়েছে। ‘ডিজিটাল বাংলাদেশ’ বিনির্মাণে অনলাইনে বই সেবা প্রদানের লক্ষ্যে একটি প্রকল্প সম্প্রতি সমাপ্ত হয়েছে। তাছাড়া বেশ কয়েকটি উন্নয়ন প্রকল্প চলমান রয়েছে।

প্রতিমন্ত্রী আজ রাজধানীর গণগ্রন্থাগার অধিদপ্তরের সভাকক্ষে ‘জাতীয় গ্রন্থাগার দিবস ২০২১’ উদযাপন উপলক্ষে গণগ্রন্থাগার অধিদপ্তর আয়োজিত সংবাদ সম্মেলনে এসব কথা বলেন।

প্রধান অতিথি বলেন, চতুর্থ বারের মতো উদযাপিত জাতীয় গ্রন্থাগার দিবসের প্রতিপাদ্য নির্ধারণ করা হয়েছে- ‘মুজিববর্ষের অঙ্গীকার, ঘরে ঘরে গ্রন্থাগার’ যা মুজিববর্ষ ও স্বাধীনতার সুবর্ণজয়ন্তীতে অত্যন্ত গুরুত্ব ও তাৎপর্য বহন করে। জ্ঞানমনস্ক আলোকিত জাতি গঠন ও জনগণকে গ্রন্থাগারমুখী করে গড়ে তোলার লক্ষ্যে স্বাস্থ্যবিধি মেনে এ দিবস উদযাপিত হচ্ছে।

ÔAll the Prime Minister's MenÕ শিরোনামে সম্প্রতি ‘আল জাজিরা’ চ্যানেলে সম্প্রচারিত প্রতিবেদন সম্পর্কে সাংবাদিকদের প্রশ্নের জবাবে প্রতিমন্ত্রী বলেন, এটি একটি মিথ্যা সংবাদ ও সাজানো চিত্রনাট্য। সরকারবিরোধী একটি অশুভ চক্র এর সঙ্গে জড়িত।

সংবাদ সম্মেলনে অন্যান্যের মধ্যে গণগ্রন্থাগার অধিদপ্তরের মহাপরিচালক মোঃ আবুবকর সিদ্দিক, পরিচালক (লাইব্রেরি, উন্নয়ন ও আইসিটি) এ জে এম আব্দুল্যাহেল বাকী ও পরিচালক (প্রশাসন ও হিসাব) তপন কুমার বিশ্বাস প্রমুখ উপস্থিত ছিলেন।

#

ফয়সল/রোকসানা/সাহেলা/মোশারফ/জয়নুল/২০২০/১৯৫৫ঘণ্টা

তথ্যবিবরণী নম্বর : ৫৩৫

**প্রবাসী কল্যাণ ও বৈদেশিক কর্মসংস্থান মন্ত্রীর সাথে সৌদি আরবের রাষ্ট্রদূতের বৈঠক**

ঢাকা, ২১ মাঘ (৪ ফেব্রুয়ারি) :

প্রবাসী কল্যাণ ও বৈদেশিক কর্মসংস্থান মন্ত্রী ইমরান আহমদের সাথে আজ মন্ত্রণালয়ে তাঁর অফিস কক্ষে সৌদি আরবের রাষ্ট্রদূত এসা ইউসুফ এসা আলদুহাইলান (Essa Yousef Essa Alduhailan)-এর বৈঠক অনুষ্ঠিত হয়েছে। বৈঠকে মন্ত্রণালয়ের সচিব ড. আহমেদ মুনিরুছ সালেহীন এবং জনশক্তি কর্মসংস্থান ও প্রশিক্ষণ ব্যুরো’র মহাপরিচালক উপস্থিত ছিলেন।

বৈঠকে সৌদি আরবে বাংলাদেশি কর্মীদের স্বল্পতম সময়ে ভিসা প্রসেসিং ও স্মার্ট কার্ড প্রদান, ন্যুনতম অভিবাসন ব্যয়ে সৌদি আরবে বাংলাদেশি কর্মীদের কর্মসংস্থান এবং রিক্রুটমেন্ট প্রক্রিয়ায় অসাধু

মধ্যস¦ত্বভোগীদের দৌরাত্ম প্রতিরোধ বিষয়ে ফলপ্রসূ আলোচনা হয়েছে। বৈঠকে সৌদি আরবে বৈদেশিক কর্মসংস্থান ও কর্মীকল্যাণ ব্যবস্থাপনা আরো উন্নত করা-সহ বিভিন্ন সমস্যার দ্রুত সমাধান ও করণীয় বিষয়ে প্রবাসী কল্যাণ ও বৈদেশিক কর্মসংস্থান মন্ত্রণালয় এবং সৌদি দূতাবাসের মধ্যে নিয়মিতভাবে প্রতি মাসে একটি সভা করার সিদ্ধান্ত নেওয়া হয়েছে।

বৈঠককালে মন্ত্রী বলেন, সরকার সুষ্ঠু শ্রম অভিবাসন নিশ্চিত করতে নানাবিধ উদ্যোগ গ্রহণ করেছে। আন্তর্জাতিক শ্রমবাজারে দক্ষ কর্মীর যোগান দিতে আন্তর্জাতিক মানের বিশেষায়িত প্রশিক্ষণ কেন্দ্র-সহ আরো ১০০টি কারিগরি প্রশিক্ষণ কেন্দ্র নির্মাণের উদ্যোগ নেওয়া হয়েছে।

এ সময় সৌদি রাষ্ট্রদূত বলেন, বাংলাদেশ একটি ভ্রাতৃপ্রতিম মুসলিম প্রধান দেশ। বাংলাদেশ ও সৌদি আরবের মধ্যে সৌহার্দ্যপূর্ণ সম্পর্ক বিদ্যমান রয়েছে। বৈঠকে তিনি বাংলাদেশি কর্মীদের প্রশংসা করেন। তারা যেন ঝামেলাবিহীনভাবে সৌদি আরবে যেতে পারে এবং সেখানে তাদের প্রাপ্য বেতন-ভাতা ও সুযোগ-সুবিধা-সহ সকল অধিকার নিশ্চিত হয় এ বিষয়ে তাঁর সরকারের অঙ্গীকার পুনর্ব্যক্ত করেন।

#

রাশেদুজ্জামান/রোকসানা/সাহেলা/রফিকুল/জয়নুল/২০২০/২০৫০ঘণ্টা

তথ্যবিবরণী নম্বর : ৫৩৪

**গড়াই নদীর স্বাভাবিক প্রবাহ ফিরিয়ে আনতে কাজ করছে সরকার**

**---পানি সম্পদ প্রতিমন্ত্রী**

কুষ্টিয়া, ২১ মাঘ (৪ ফেব্রুয়ারি) :

‘লবণাক্ততা কমিয়ে পানির প্রবাহ বাড়াচ্ছে গড়াই নদী প্রকল্প। গড়াই নদীর স্বাভাবিক প্রবাহ ফিরিয়ে আনতে কাজ করছে সরকার । প্রধানমন্ত্রীর নির্দেশনা হলো নদী শাসন করে জমি পুনরুদ্ধার করা। এখানে ড্রেজিং করে প্রায় ১৭ বর্গকিমি জমি পুনরুদ্ধার করা হয়েছে। যাতে ফসল ফলানো, ফ্ল্যাড প্লেইন রাখা, শিল্পকারখানা-সহ বিনোদন কেন্দ্র গড়ে তোলা যায়।' আজ কুষ্টিয়া সদরের মহানগরটেকে চলমান 'গড়াই নদী ড্রেজিং ও তীর সংরক্ষণ' প্রকল্প পরিদর্শনকালে পানি সম্পদ প্রতিমন্ত্রী কর্নেল (অব.) জাহিদ ফারুক এসব কথা বলেন। এ সময় তিনি বৃক্ষরোপণ কর্মসূচির উদ্বোধন করেন।

উল্লেখ্য, ৪৫ দশমিক ২৫ কিমি ড্রেজিং এর লক্ষ্যে সরকারি অর্থায়নে চলমান প্রকল্পটির সমাপ্তকাল জুন-২০২২। নদীর উৎসমুখ হতে ১৩ কিমি পর্যন্ত চলা জরিপ মতে এখানে বছরে প্রায় ৭০ লাখ ঘনমিটার পলি জমে। পানি উন্নয়ন বোর্ডের নিজস্ব ৭টি ড্রেজার দ্বারা প্রতিদিন প্রায় ৬০ হাজার ঘনমিটার পলি ও সিল্ট ড্রেজিং হচ্ছে। বাড়াচ্ছে নাব্যতা, বৃদ্ধি পাচ্ছে পানি প্রবাহ ও সুবিধা পাচ্ছে কৃষিব্যবস্থা।

পানি সম্পদ মন্ত্রণালয়ের অতিরিক্ত সচিব (উন্নয়ন) রোকন উদ দৌলা, পানি উন্নয়ন বোর্ডের অতিরিক্ত মহাপরিচালক ড. মোঃ মিজানুর রহমান, প্রধান প্রকৌশলী (ফরিদপুর জোন) আব্দুল হেকিম, প্রধান প্রকৌশলী (ড্রেজার) আব্দুল ওয়াহাব, প্রকল্প পরিচালক মোঃ মনিরুজ্জামান-সহ জেলা পানি উন্নয়ন বোর্ডের কর্মকর্তাগণ এ সময় উপস্থিত ছিলেন।

#

আসিফ/রোকসানা/সাহেলা/রফিকুল/আব্বাস/২০২১/২০৩৪ ঘণ্টা

তথ্যবিবরণী নম্বর : ৫৩৩

**করোনা টিকা ‘বঙ্গভ্যাক্স’ আবিষ্কারক কাকন নাগ ও নাজনীন সুলতানা দেশের গর্ব**

**---তথ্যমন্ত্রী**

ঢাকা, ২১ মাঘ (৪ ফেব্রুয়ারি) :

করোনা টিকা ‘বঙ্গভ্যাক্স’ আবিষ্কারক দলনেতা কাকন নাগ ও নাজনীন সুলতানাকে বাংলাদেশের গর্ব হিসেবে অভিহিত করে অভিনন্দন জানিয়েছেন তথ্যমন্ত্রী ও আওয়ামী লীগের যুগ্ম সাধারণ সম্পাদক ড. হাছান মাহ্‌মুদ।

আজ সচিবালয়ে মন্ত্রী দেশি সংস্থা গ্লোব বায়োটেক লিমিটেডের গবেষণাগারে বাংলাদেশে প্রথম করোনা ভাইরাসের ভ্যাকসিন আবিষ্কারক দলের প্রধান এই দুই বৈজ্ঞানিকের সাথে শুভেচ্ছা বৈঠকে তাদের অভিনন্দন জানান। স্থানীয় সরকার বিভাগের সিনিয়র সচিব হেলালুদ্দীন আহমেদ, তথ্যসচিব খাজা মিয়া এবং সাবেক মুখ্যসচিব ও চট্টগ্রাম বিশ্ববিদ্যালয় এলামনাই এসোসিয়েশনের প্রেসিডেন্ট আবদুল করিম সভায় যোগ দেন।

নতুন আবিষ্কৃত এই ভ্যাকসিন সম্পর্কে ড. হাছান মাহ্‌মুদ বলেন, ‘বঙ্গভ্যাক্সের বিশেষ বৈশিষ্ট্য হচ্ছে এটি সিঙ্গেল বা একক ডোজ টিকা। বিশ্বের অনেক টিকাই একাধিক ডোজের। কিন্তু এটি একক ডোজের হওয়ায় একবার নিলেই যথেষ্ট। এটি এখন ক্লিনিক্যাল ট্রায়ালের জন্য বাংলাদেশ মেডিক্যাল রিসার্চ কাউন্সিলের এথিকস কমিটির অনুমোদনের অপেক্ষায় রয়েছে। সমস্ত পরীক্ষা-অনুমোদন সম্পন্ন করে অতিদ্রুত এই ভ্যাকসিন জনগণের জন্য প্রয়োগের দিকে এগিয়ে যেতে পারবো বলে আমার দৃঢ় বিশ্বাস।’

প্রধানমন্ত্রী শেখ হাসিনা আমাদের বিজ্ঞানীদের এবিষয়ে গবেষণার আহ্বান জানিয়েছিলেন এবং এই দুই বৈজ্ঞানিক-সহ তাদের দল সেই আহ্বানে সাড়া দিয়ে স্বতঃপ্রণোদিত হয়ে অতি অল্প সময়ে এই আবিষ্কারে সক্ষম হয়েছেন বলেন মন্ত্রী। তিনি বলেন,  ‘পৃথিবীতে মাত্র হাতেগোণা কয়েকটি দেশ ভ্যাকসিন আবিষ্কারে সক্ষম হয়েছে এবং উপমহাদেশে আমরা দ্বিতীয় দেশ যারা করোনা ভাইরাসের ভ্যাকসিন আবিষ্কার করেছি। একারণে বৈজ্ঞানিক কাকন নাগ ও নাজনীন সুলতানাকে আমি আন্তরিক অভিনন্দন জানাই এবং এই বৈজ্ঞানিক যারা দু’জনই আমার চট্টগ্রাম বিশ্ববিদ্যালয়ের একই বিভাগ রসায়নের ছাত্র, তাদের জন্য বিশেষ গর্ব অনুভব করি। তারা প্রকৃতপক্ষে দেশের গর্ব।’

‘ভ্যাকসিন নিয়ে অনেক কথা হয়েছে’ উল্লেখ করে ড. হাছান বলেন, ‘ভ্যাকসিন আসবে না এই অপপ্রচার মিথ্যা প্রমাণ করে সময়মতো ভ্যাকসিন এসেছে, সব জেলা ও উপজেলা পর্যায় পর্যন্ত পৌঁছে গেছে। এই ভ্যাকসিন কেউ নেবে না -এই গুজব মিথ্যা প্রমাণ করে ভ্যাকসিন নেবার জন্য জনগণের যে বিপুল উৎসাহ এবং এমাসের সাত তারিখে এটি উদ্বোধন করা হবে, তাতে মনে হয় এই ভ্যাকসিন অপপ্রচারকারীদের দিকে তাকিয়ে ভেংচি কাটছে।’ আমরা এখন অধীর আগ্রহে অপেক্ষা করছি, কবে বঙ্গভ্যাক্স আসবে এবং আমরা তখন অন্য দেশকেও এই ভ্যাকসিন দিয়ে সহায়তা দিতে পারবো, বলেন মন্ত্রী।

মন্ত্রী বলেন, ‘দেশের কিছু রাজনীতিক, বুদ্ধিজীবীর বক্তব্যে ও কিছু বিদেশি মিডিয়ায় করোনাকালে অনাহারে মৃত্যুর যে শঙ্কা প্রকাশ করা হয়েছিল, তা মিথ্যে প্রমাণ হয়েছে। সরকার প্রায় সাত কোটি মানুষকে খাদ্য সহায়তা দিয়েছে, এককোটি ২৫ লাখ খাদ্য-প্যাকেট বিতরণ করেছে আওয়ামী লীগ।’

বৈজ্ঞানিক কাকন নাগ ও নাজনীন সুলতানা তাদের বক্তব্যে গ্লোব বায়োটেক লিমিটেডের গবেষণাগারকে আন্তর্জাতিক মানের বলে বর্ণনা করেন এবং মুজিববর্ষের মধ্যেই বঙ্গভ্যাক্স জনগণের জন্য উন্মুক্ত হবে বলে দৃঢ় আশা ব্যক্ত করেন।

চট্টগ্রাম বিশ্ববিদ্যালয় (সিইউ) এর অধ্যাপক ড. মনির উদ্দীন, অধ্যাপক ড. মোহাম্মদ হেলাল উদ্দীন, সিইউ এলামনাই এসোসিয়েশনের সাধারণ সম্পাদক মাহবুবুল আলম, সাংগঠনিক সম্পাদক মনসুর আহমেদ, ট্রেজারার ফখরুল আহসান, নির্বাহী সদস্য আলাউদ্দিন আহমেদ চৌধুরী, সিইউ এক্স স্টুডেন্টস ক্লাবের প্রেসিডেন্ট আমিন হেলালী, ইউনিভার্সেল মেডিক্যাল কলেজের চেয়ারপার্সন প্রীতি চক্রবর্তী, বৈজ্ঞানিক সহকারী শামীম আহমেদ, আব্দুল্লাহ আল মাকসুদ, রিপন নাগ, কাকন নাগ-নাজনীন সুলতানা বৈজ্ঞানিক দম্পতির কন্যা শান্তি নাগ অনুষ্ঠানে যোগ দেন ।

#

আকরাম/রোকসানা/সাহেলা/রফিকুল/আব্বাস/২০২১/১৯২৭ ঘণ্টা

তথ্যবিবরণী নম্বর : ৫৩২

**৭ ফেব্রুয়ারি দেশব্যাপী উদ্যাপিত হবে ‘বাংলা ইশারা ভাষা দিবস-২০২১’**

ঢাকা, ২১ মাঘ (৪ ফেব্রুয়ারি) :

আগামী ৭ ফেব্রুয়ারি রোববার দেশব্যাপী উদ্যাপিত হবে ‘বাংলা ইশারা ভাষা দিবস-২০২১’। এ বছর দিবসটির প্রতিপাদ্য নির্ধারণ করা হয়েছে ‘শিক্ষার সর্বস্তরে বাংলা ইশারা ভাষা দেখাবে আলোর দিশা’। দিবসটি উদ্যাপন উপলক্ষে জাতীয় প্রতিবন্ধী উন্নয়ন ফাউন্ডেশন, সমাজকল্যাণ মন্ত্রণালয় আলোচনা সভার আয়োজন করেছে। আলোচনা সভায় সমাজকল্যাণ মন্ত্রী নুরুজ্জামান আহমেদ প্রধান অতিথি ও সমাজকল্যাণ প্রতিমন্ত্রী মোঃ আশরাফ আলী খান খসরু বিশেষ অতিথি হিসেবে ভার্চুয়ালি যোগ দিবেন।

অনুষ্ঠানে মূল প্রবন্ধ উপস্থাপন করবেন ‘সোসাইটি অভ্ দ্য ডিফ এন্ড সাইন ল্যাংগুয়েজ ইউজারস’ (এস ডি এস এল)-এর সাধারণ সম্পাদক মোঃ মিজানুর রহমান। দেশের প্রতিটি জেলা ও উপজেলা পর্যায়ে স্বাস্থ্যবিধি মেনে সামাজিক দূরত্ব বজায় রেখে সীমিত পরিসরে দিবসটি উদ্যাপন করা হবে।

#

জাকির/রোকসানা/সাহেলা/রফিকুল/জয়নুল/২০২১/১৭২০ঘণ্টা

তথ্যবিবরণী নম্বর : ৫৩১

**কোভিড**-**১৯**(**করোনা ভাইরাস**) **সংক্রান্ত সর্বশেষ প্রতিবেদন**

ঢাকা, ২১ মাঘ (৪ ফেব্রুয়ারি) :

 ‌         স্বাস্থ্য অধিদপ্তর এবং রোগতত্ত্ব, রোগ নিয়ন্ত্রণ ও গবেষণা প্রতিষ্ঠান (আইইডিসিআর)-এর তথ্যানুযায়ী গত ২৪ ঘণ্টায় দেশে ১৫ হাজার ২৭৩ জনের নমুনা পরীক্ষা করে ৪৮৫ জনের শরীরে করোনা সংক্রমণ পাওয়া গেছে। এ নিয়ে বাংলাদেশে এখন পর্যন্ত কোভিড-১৯ আক্রান্ত রোগীর সংখ্যা ৫ লাখ ৩৭ হাজার ৩০ জন।

গত ২৪ ঘণ্টায় ১৩জন-সহ এ পর্যন্ত ৮ হাজার ১৭৫ জন এ রোগে মৃত্যুবরণ করেছেন।

করোনা ভাইরাস আক্রান্তদের মধ্যে এখন পর্যন্ত সুস্থ হয়েছেন ৪ লাখ ৮১ হাজার ৯১৭ জন।

#

হাবিবুর/রোকসানা/সাহেলা/রফিকুল/আব্বাস/২০২১/১৭৪৪ ঘণ্টা

তথ্যবিবরণী নম্বর : ৫৩০

**গুজব উপেক্ষা করে জনগণ ভ্যাকসিন নিচ্ছে**

শ্রেষ্ঠ জয়িতাদের সম্মাননা অনুষ্ঠানে প্রতিমন্ত্রী ইন্দিরা

ঢাকা, ২১ মাঘ (৪ ফেব্রুয়ারি) :

মহিলা ও শিশু বিষয়ক প্রতিমন্ত্রী ফজিলাতুন নেসা ইন্দিরা বলেছেন, প্রধানমন্ত্রীর বিশেষ প্রচেষ্টায় বিশ্বের অনেক উন্নত দেশের আগেই বাংলাদেশে কোভিড-১৯ প্রতিরোধী ভ্যাকসিন এসেছে। তিনি বলেন, একটা বিশেষ দল আন্দোলনে ব্যর্থ হয়ে এ ভ্যাকসিন নিয়ে ছিনিমিনি খেলছে। বিএনপি-জামাত বিভিন্নভাবে অপপ্রচার, গুজব ছড়াচ্ছে। তবে দেশের জনগণ এ গুজব উপেক্ষা করে ভ্যাকসিন নিচ্ছেন।

প্রতিমন্ত্রী আজ ঢাকায় বাংলাদেশ শিশু একাডেমি মিলনায়তন থেকে ভার্চুয়ালি ময়মনসিংহ ও বরিশাল বিভাগের শ্রেষ্ঠ জয়িতাদের সম্মাননা প্রদান অনুষ্ঠানে প্রধান অতিথির বক্তব্যে এসব কথা বলেন।

ফজিলাতুন নেসা ইন্দিরা বলেন, গৃহহীনদের ঘর উপহার দিয়ে প্রধানমন্ত্রী শেখ হাসিনা দেশের ইতিহাসে অনন্য নজির সৃষ্টি করেছেন। তিনি বলেন, ৬৯ হাজার ৯০৪ পরিবারের মধ্যে ঘর ও জমি প্রদান করা হয়। এই ঘর প্রদানের ক্ষেত্রে স্বামী-স্ত্রী দুজনের নামে ঘরের দলিল করা হয়েছে। এর মাধ্যমে নারীর অধিকার, সুরক্ষা ও সঠিক অংশীদারিত্ব নিশ্চিত হয়েছে।

প্রতিমন্ত্রী আরও বলেন, মহিলা ও শিশু বিষয়ক মন্ত্রণালয় নারীদের কর্মসংস্থানের জন্য বিভিন্ন খাতে প্রশিক্ষণ প্রদান করছে। তাদের উদ্যোক্তা হিসেবে গড়ে তোলা হচ্ছে। নারীরা আজ আর ঘরে বসে নেই, তারা এখন সফল উদ্যোক্তা। প্রধানমন্ত্রী শেখ হাসিনার ডিজিটাল বাংলাদেশে তথ্য-প্রযুক্তি ব্যবহার করে নারীরা ই-কমার্স ও ক্ষুদ্র ব্যবসায়ে বিপ্লব সৃষ্টি করেছে। তিনি বলেন, জয়িতাকে দেশব্যাপী ছড়িয়ে দিতে মহিলা ও শিশু বিষয়ক মন্ত্রণালয় নারীবান্ধব বিপণী কেন্দ্র প্রতিষ্ঠা করেছে।

অনুষ্ঠানে শ্রেষ্ঠ জয়িতাদের সম্মাননা ক্রেস্ট, সনদ ও পুরস্কারের নগদ অর্থ প্রদান করা হয়। ময়মনসিংহ বিভাগীয় পর্যায়ে নির্বাচিত শ্রেষ্ঠ পাঁচ জয়িতা হলেন-অর্থনৈতিকভাবে সাফল্য অর্জনকারী ক্যাটাগরিতে নেত্রকোনা সদরের কামরুন্নাহার লাকি; শিক্ষা ও চাকুরি ক্ষেত্রে সাফল্য অর্জনকারী মুক্তাগাছার ফরিদা বেগম; সফল জননী ক্যাটাগরিতে জামালপুর সরিষাবাড়ীর বেগম রেজিয়া রহমান; নির্যাতনের বিভীষিকা মুছে ফেলে নতুন উদ্যমে জীবন শুরু করা শ্রীবরদী শেরপুরের রাবেয়া বাসরী এবং সমাজ উন্নয়নে ময়মনসিংহ সদরের আকিকুন নাহার। বরিশাল বিভাগীয় পর্যায়ে নির্বাচিত শ্রেষ্ঠ পাঁচ জয়িতা হলেন- অর্থনৈতিকভাবে সাফল্য অর্জনকারী ক্যাটাগরিতে বরিশাল সদরের  হাছিনা বেগম নীলা; শিক্ষা ও চাকুরি ক্ষেত্রে সাফল্য অর্জনকারী উজিরপুরের হিরণময়ী দাশ রুনু; সফল জননী ক্যাটাগরিতে পটুয়াখালীর মির্জাগঞ্জ উপজেলার হেলেন্নেছা বেগম; নির্যাতনের বিভীষিকা মুছে ফেলে নতুন উদ্যমে জীবন শুরু করা ঝালকাঠি সদরের মোসা: নাজমুন্নাহার এবং সমাজ উন্নয়নে পিরোজপুরের ইন্দুরকানি উপজেলার নাজমুন্নাহার।

অনুষ্ঠানে উপস্থিত ছিলেন মহিলা ও শিশু বিষয়ক মন্ত্রণালয়ের সিনিয়র সচিব কাজী রওশন আক্তার।

#

আলমঙ্গীর/পরীক্ষিৎ/শাম্মী/জসীম/খোরশেদ/২০২১/১৬৩০ ঘণ্টা

তথ্যবিবরণী        নম্বর : ৫২৯

**‘বঙ্গবন্ধু শেখ মুজিব কুইজ’**

**গতকালের বিজয়ীরা**

ঢাকা, ২১ মাঘ (৪ ফেব্রুয়ারি) :

          জাতির পিতা বঙ্গবন্ধু শেখ মুজিবুর রহমানের জন্মশতবার্ষিকী উদ্‌যাপন জাতীয় বাস্তবায়ন কমিটির উদ্যোগে মুজিববর্ষ উপলক্ষ্যে আয়োজিত গতকালের অনলাইনভিত্তিক ‘বঙ্গবন্ধু শেখ মুজিব কুইজ’ প্রতিযোগিতার স্মার্টফোন বিজয়ী পাঁচজন হলেন : ঢাকার জহিরুল ইসলাম, কিশোরগঞ্জের সুমাইয়া সরকার তিশা, গাজীপুরের মোসা. সুমাইয়া খাতুন, বরিশালের মো. রাসেল খান ও নোয়াখালীর আশিকুল ইসলাম রিফাত।

          গতকালের কুইজে ৮৫ হাজার ৬৭২ জন প্রতিযোগী অংশগ্রহণ করেছিলেন।

          স্মার্টফোন বিজয়ী পাঁচজনসহ ১০০ জিবি মোবাইল ডাটা বিজয়ী ১০০ জনের ছবিযুক্ত নামের তালিকা   
জাতির পিতা বঙ্গবন্ধু শেখ মুজিবুর রহমানের জন্মশতবার্ষিকী উদ্‌যাপন জাতীয় বাস্তবায়ন কমিটির ওয়েবসাইট [https://mujib100.gov.bd](https://mujib100.gov.bd/) অথবা [https://quiz.priyo.com](https://quiz.priyo.com/) থেকে জানা যাবে।

#

মোহসিন/পরীক্ষিৎ/শাম্মী/জসীম/শামীম/২০২১/১৩৫৭ ঘণ্টা

তথ্যবিবরণী নম্বর : ৫২৮

**জাতীয় গ্রন্থাগার দিবসে প্রধানমন্ত্রীর বাণী**

ঢাকা, ২১ মাঘ (৪ ফেব্রুয়ারি) :

প্রধানমন্ত্রী শেখ হাসিনা আগামীকাল ৫ ফেব্রুয়ারি জাতীয় গ্রন্থাগারদিবস উপলক্ষ্যে নিম্নোক্ত বাণী প্রদান করেছেন :

“প্রতি বছরের ন্যায় এবারও ৫ ফেব্রুয়ারি সারাদেশে ‘জাতীয় গ্রন্থাগার দিবস’ উদ্‌যাপিত হচ্ছে জেনে আমি আনন্দিত। এ উপলক্ষ্যে সংশ্লিষ্ট সকলকে আমি আন্তরিক অভিনন্দন ও শুভেচ্ছা জানাচ্ছি।

অশিক্ষা-কুশিক্ষা, অজ্ঞানতার অন্ধকার থেকে মুক্তির লক্ষ্যে গ্রন্থাগার হচ্ছে একটি জাতির জন্য আলোকবর্তিকাস্বরূপ। একটি সুশিক্ষিত, আধুনিক এবং উন্নত চিন্তা-চেতনা ও নৈতিকতাসমৃদ্ধ জাতি বিনির্মাণে গ্রন্থাগারের ভূমিকা অপরিসীম। মহান মুক্তিযুদ্ধের প্রকৃত আদর্শ, চেতনা ও মূল্যবোধের বিকাশের লক্ষ্যে যথার্থ জ্ঞানার্জন, গবেষণা, দেশজ সংস্কৃতি চর্চা তথা অসাম্প্রদায়িক, প্রগতিশীল মনন ও মানসে জাতিকে উদ্বুদ্ধ করতে আওয়ামী লীগ সরকার গ্রহণ করেছে বহুমুখী পরিকল্পনা ও কর্মকাণ্ড। জ্ঞান চর্চার কেন্দ্র হিসেবে গ্রন্থাগারের সার্বিক উন্নয়নে এবং এর সেবা কার্যক্রমকে সমৃদ্ধকরণে আমরা বিশেষ গুরুত্ব দিয়ে নানা উন্নয়ন কর্মসূচি গ্রহণ করেছি।

নতুন প্রজন্মের সম্মুখে মুক্তিযুদ্ধের সঠিক ইতিহাস তুলে ধরতে দেশের প্রতিটি সরকারি গণগ্রন্থাগারে ‘বঙ্গবন্ধু ও মুক্তিযুদ্ধ কর্নার’ স্থাপনের প্রকল্প গৃহীত হয়েছে। নতুন প্রজন্মকে গ্রন্থাগার ব্যবহারে উদ্বুদ্ধ করতে স্কুল পর্যায়ে লাইব্রেরি ঘণ্টা চালুর জন্য নির্দেশনা প্রদান করা হয়েছে। ‘চট্টগ্রাম মুসলিম ইনস্টিটিউট সাংস্কৃতিক কমপ্লেক্স’ নির্মাণ প্রকল্পের কাজ দ্রুতগতিতে এগিয়ে চলেছে। তথ্য-প্রযুক্তিভিত্তিক সেবাদানের লক্ষ্যে শাহবাগস্থ সুফিয়া কামাল জাতীয় গণগ্রন্থাগারের অনলাইন ব্যবস্থাপনা ও উন্নয়ন প্রকল্পের মাধ্যমে অনলাইন গ্রন্থাগার সেবা চালু করার উদ্যোগ গ্রহণ করা হয়েছে। ভ্রাম্যমাণ লাইব্রেরি প্রকল্পের মাধ্যমে বই পৌঁছে যাচ্ছে প্রতিটি জেলার পাঠকের দোরগোড়ায়। শাহবাগে অবস্থিত গণগ্রন্থাগার অধিদপ্তরের বহুতল ভবন নির্মাণের প্রকল্প গৃহীত হয়েছে। এছাড়াও টুঙ্গিপাড়ায় ‘জাতির পিতা বঙ্গবন্ধু শেখ মুজিবুর রহমান সমাধি সৌধ গ্রন্থাগার’-কে একটি আধুনিক ও দৃষ্টিনন্দন গ্রন্থাগার হিসেবে গড়ে তোলা হয়েছে। সম্প্রতি গোপালগঞ্জে বঙ্গবন্ধুর পৈত্রিক বাড়িতে বঙ্গবন্ধুর পিতার স্মৃতি রক্ষার্থে ‘শেখ লুৎফর রহমান গ্রন্থাগার ও গবেষণা কেন্দ্র’ নামে একটি অত্যাধুনিক প্রতিষ্ঠান নির্মাণের প্রকল্প গ্রহণ করা হয়েছে। প্রতিবেশী রাষ্ট্র ভারতের জনগণের মাঝে বঙ্গবন্ধু ও বাংলাদেশের মুক্তিযুদ্ধ সম্পর্কে আগ্রহের প্রেক্ষিতে আমাদের সরকার ভারতের পশ্চিমবঙ্গে অবস্থিত বিশ্বভারতী বিশ্ববিদ্যালয়ের বাংলাদেশ ভবনে একটি আধুনিক লাইব্রেরি স্থাপন করেছে। সেখানে বাংলাদেশের ইতিহাস-ঐতিহ্য, মুক্তিযুদ্ধের ইতিহাস, বঙ্গবন্ধুকে নিয়ে গবেষণালব্ধ বইসহ অন্যান্য পাঠসামগ্রী সংরক্ষিত আছে।

আমি আশা করি, গ্রন্থাগার দিবসের সকল কার্যক্রম গ্রন্থাগার বিষয়ে জনগণের মাঝে ব্যাপক উৎসাহ-উদ্দীপনা ও সচেতনতা সৃষ্টি করবে এবং একটি জ্ঞানভিত্তিক, মননশীল ও আধুনিক চিন্তা-চেতনাসমৃদ্ধ জাতি গঠনে উল্লেখযোগ্য ভূমিকা রাখবে। সকলের সম্মিলিত প্রচেষ্টায় আমরা সর্বকালের সর্বশ্রেষ্ঠ বাঙালি, জাতির পিতা বঙ্গবন্ধু শেখ মুজিবুর রহমানের স্বপ্নের ক্ষুধা-দারিদ্র্যমুক্ত ও সুখী-সমৃদ্ধ সোনার বাংলাদেশ গড়ে তুলবো, ইনশাআল্লাহ।

আমি ‘জাতীয় গ্রন্থাগার দিবস ২০২১’- এর সার্বিক সাফল্য কামনা করছি।

জয় বাংলা, জয় বঙ্গবন্ধু

বাংলাদেশ চিরজীবী হোক।”

#

ইমরুল/পরীক্ষিৎ/শাম্মী/জসীম/খোরশেদ/২০২১/১১০০ ঘণ্টা

তথ্যবিবরণী নম্বর : ৫২৭

**জাতীয় গ্রন্থাগার দিবসে রাষ্ট্রপতির বাণী**

ঢাকা, ২১ মাঘ (৪ ফেব্রুয়ারি) :

রাষ্ট্রপতি মোঃ আবদুল হামিদ আগামীকাল ৫ ফেব্রুয়ারি জাতীয় গ্রন্থাগারদিবস উপলক্ষ্যে নিম্নোক্ত বাণী প্রদান করেছেন :

“সংস্কৃতি বিষয়ক মন্ত্রণালয়ের অধীন গণগ্রন্থাগার অধিদপ্তর কর্তৃক ৫ ফেব্রুয়ারি ‘জাতীয় গ্রন্থাগার দিবস-২০২১’ উদ্‌যাপনের উদ্যোগকে আমি স্বাগত জানাই।

গ্রন্থাগার হচ্ছে জ্ঞান চর্চার কেন্দ্র যা মানুষকে অশিক্ষা-কুশিক্ষা, অন্ধত্ব থেকে মুক্ত করে আলোর পথে পরিচালিত করে। মানব সভ্যতার সুদীর্ঘ পরিক্রমায় মানুষের চিন্তা-চেতনা, মননশীলতা, জ্ঞান-বিজ্ঞান, বুদ্ধিবৃত্তিকে বিকশিত করে একটি আধুনিক, প্রগতিশীল এবং জ্ঞানভিত্তিক সমাজ বিনির্মাণে গ্রন্থাগার অপরিসীম ভূমিকা রেখে চলেছে।

বিশ্বব্যাপী তথ্য-প্রযুক্তির প্রসারের ফলে জ্ঞানার্জনের অন্যতম সামাজিক প্রতিষ্ঠান গ্রন্থাগারের সেবা কার্যক্রমে অভূতপূর্ব গতিশীলতা সৃষ্টি হয়েছে। গণগ্রন্থাগারে পাঠকসেবা, তথ্যসেবা, গবেষণা কার্যক্রমসহ প্রাসঙ্গিক অন্যান্য সেবা প্রাপ্তির সুবিস্তৃত সুযোগ থাকায় গণগ্রন্থাগার এখন যথাথই জনগণের বিশ্ববিদ্যালয় হিসেবে স্বীকৃত। তথ্য-প্রযুক্তির বহুমুখী বিকাশের ফলে ইলেক্ট্রনিক যন্ত্রপাতির অতি ব্যবহার মানুষের মননশীলতা এবং সৃজনশীলতাকে ব্যাহত করে তাকে যান্ত্রিকতার মাঝে আবদ্ধ করে রাখছে। শিশু-কিশোরসহ সমগ্র জাতিকে এই যান্ত্রিকতার রুদ্ধতা হতে মুক্ত করে চিন্তা-চেতনা, মনন, মানস, মূল্যবোধের যথার্থ বিকাশ ঘটানোর জন্য গ্রন্থাগারমুখী হতে উৎসাহিত করতে হবে।

বিশ্বব্যাপী বাংলাদেশ আজ এক অপার সম্ভাবনার নাম। শিক্ষা, স্বাস্থ্য, কৃষি, দারিদ্র্য দূরীকরণ, নারীর ক্ষমতায়ন, শিশু মৃত্যুহার রোধ, সামাজিক নিরাপত্তা বেষ্টনীসহ উন্নয়নের বিভিন্ন সূচকে বাংলাদেশ ঈর্ষণীয় সাফল্য অর্জন করেছে। ইতোমধ্যে জাতিসংঘ কর্তৃক স্বল্পোন্নত দেশের তালিকা হতে উন্নয়নশীল দেশের তালিকায় অন্তভুর্ক্ত হওয়ার স্বীকৃতি অর্জন করেছে বাংলাদেশ। উন্নয়নের এ ধারাবাহিকতা অব্যাহত রাখতে এবং বঙ্গবন্ধুর স্বপ্নের সোনার বাংলা বিনির্মাণের জন্য প্রয়োজন একটি সুশিক্ষিত ও আধুনিক চিন্তা-চেতনায়সমৃদ্ধ জ্ঞানভিত্তিক জাতি। ‘মুজিববর্ষ’ ও আমাদের স্বাধীনতার সুবর্ণজয়ন্তীর এ যুগসন্ধিক্ষণে জাতীয় গ্রন্থাগার দিবস উদ্‌যাপন তরুণ প্রজন্মকে গ্রন্থাগারমুখী হতে অনুপ্রাণিত করবে এবং আলোকিত জাতি গঠনে অবদান রাখবে- এ আশাবাদ ব্যক্ত করছি।

আমি ‘জাতীয় গ্রন্থাগার দিবস-২০২১’ উপলক্ষ্যে গৃহীত সকল কর্মসূচির সার্বিক সফলতা কামনা করছি।

জয় বাংলা।

খোদা হাফেজ, বাংলাদেশ চিরজীবী হোক।”

#

হাসান/পরীক্ষিৎ/শাম্মী/জসীম/খোরশেদ/২০২১/১১৩০ ঘণ্টা